CELEX: 32014D0248
Language: sk
Date: 2014-04-28 00:00:00
Title: 2014/248/EÚ: Vykonávacie rozhodnutie Komisie z  28. apríla 2014 o uznaní právneho rámca a rámca dohľadu Singapuru za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

3.5.2014   
            
            
               SK
            
            
               Úradný vestník Európskej únie
            
            
               L 132/73
            
         VYKONÁVACIE ROZHODNUTIE KOMISIE
   z 28. apríla 2014
   o uznaní právneho rámca a rámca dohľadu Singapuru za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   
      (2014/248/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 22. októbra 2012 Komisia udelila mandát Európskemu orgánu pre cenné papiere a trhy (ďalej len „ESMA“ – European Securities and Markets Authority) a požiadala ho o posudok týkajúci sa odborného posúdenia právneho rámca a rámca dohľadu Singapuru, pokiaľ ide o ratingové agentúry.
            
         
               (2)
            
            
               V odbornom posudku predloženom 31. mája 2013 ESMA uviedol, že právny rámec a rámec dohľadu Singapuru, pokiaľ ide o ratingové agentúry, je vo svojich výsledkoch porovnateľný s rámcom stanoveným v nariadení (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu tretej krajiny považoval za rovnocenný s požiadavkami uvedeného nariadenia, potrebné splniť tri podmienky.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania. Singapurský právny a regulačný rámec pre ratingové agentúry nadobudol účinnosť 17. januára 2012. Menový úrad Singapuru (Monetary Authority of Singapore – MAS), ktorým je singapurská centrálna banka, má právomoc vydávať sekundárne právne predpisy na základe zákona o cenných papieroch a futuritách (Securities and Futures Act – SFA). Ratingové agentúry sú na vykonávanie služieb úverového ratingu v Singapure povinné získať licenciu na poskytovanie služieb v oblasti kapitálových trhov v zmysle zákona o cenných papieroch a futuritách a Menový úrad Singapuru nad nimi priebežne vykonáva dohľad. Nariadenia Menového úradu Singapuru platné pre ratingové agentúry ako nadobúdateľov licencie na poskytovanie služieb v oblasti kapitálových trhov zahŕňajú nariadenia o cenných papieroch a futuritách (oblasť licencií a podnikania), nariadenia o cenných papieroch a futuritách (oblasť finančných požiadaviek a požiadaviek na mieru solventnosti pre držiteľov licencií na poskytovanie služieb v oblasti kapitálových trhov), ako aj právne záväzný kódex správania pre ratingové agentúry. Singapurský právny rámec a rámec dohľadu udeľuje Menovému úradu Singapuru komplexné právomoci, ktoré mu umožňujú prešetrovať, či ratingové agentúry dodržiavajú svoje zákonné povinnosti; ratingové agentúry sú okrem toho povinné priebežne informovať Menový úrad Singapuru o akýchkoľvek zmenách relevantných údajov a povinnosti predkladať Menovému úradu Singapuru finančné informácie. Menový úrad Singapuru je oprávnený kontrolovať nadobúdateľa licencie na poskytovanie služieb v oblasti kapitálových trhov. Ratingové agentúry musia Menovému úradu Singapuru umožniť plný prístup k ich záznamom, účtom a dokumentom a poskytnúť mu informácie a zariadenia potrebné na vykonanie kontroly. Menový úrad Singapuru je oprávnený robiť kópie alebo zadržať akékoľvek predložené záznamy a môže využiť vyšetrovacie právomoci a požadovať predloženie dokumentov. Do apríla 2012 získali licenciu v Singapure tri ratingové agentúry a počas prvých ôsmich mesiacov roku 2013 vykonal Menový úrad Singapuru jednu kontrolu na mieste. Okrem toho je Menový úrad Singapuru oprávnený dávať ratingovej agentúre písomné pokyny, ktoré sa netýkajú obsahu úverového ratingu, ratingového výhľadu alebo metodík, a ak to považuje za potrebné alebo vhodné vo verejnom záujme alebo v záujme ochrany investorov, odňať ratingovej agentúre licenciu alebo jej pozastaviť činnosť a zverejniť informácie týkajúce sa akéhokoľvek porušenia regulačných povinností ratingovej agentúry. Menový úrad Singapuru môže postúpiť príslušným vnútroštátnym orgánom záležitosti na účely trestného vyšetrovania a trestného stíhania. V dohode o spolupráci uzatvorenej medzi Európskym orgánom pre cenné papiere a trhy a Menovým úradom Singapuru sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram. Na základe uvedeného je potrebné vziať do úvahy, že ratingové agentúry v Singapure podliehajú požiadavkám týkajúcim sa povoľovania alebo registrácie, ktoré sú rovnocenné s požiadavkami stanovenými v nariadení (ES) č. 1060/2009, a singapurské mechanizmy dohľadu a presadzovania platné pre ratingové agentúry sa účinne uplatňujú a presadzujú.
            
         
               (5)
            
            
               Podľa druhej podmienky musia ratingové agentúry v danej tretej krajine podliehať právne záväzným pravidlám, ktoré sú rovnocenné s pravidlami stanovenými v článkoch 6 až 12 nariadenia (ES) č. 1060/2009 a v prílohe I k tomuto nariadeniu s výnimkou článkov 6a, 6b, 8a, 8b, 8c a 11a, bodu 3 písm. ba) a bodov 3a a 3b oddielu B prílohy I k nariadeniu. Pri posudzovaní splnenia tejto podmienky by sa mal brať náležitý ohľad na článok 2 ods. 1 nariadenia Európskeho parlamentu a Rady (EÚ) č. 462/2013 (2), pokiaľ ide o dátum uplatňovania určitých ustanovení nariadenia (ES) č. 1060/2009. Pokiaľ ide o správu a riadenie spoločnosti, singapurský právny rámec a rámec dohľadu stanovuje ratingovým agentúram, ich úradníkom a zamestnancom všeobecnú povinnosť vykonávať ich úlohy nezávisle; skutočná nezávislosť riaditeľov sa dosiahne prostredníctvom požiadaviek na konkrétne politiky a musí sa preukázať Menovému úradu Singapuru. Ratingové agentúry musia získať od Menovému úradu Singapuru povolenie na vymenovanie generálneho riaditeľa alebo riaditeľa, pričom Menový úrad Singapuru zohľadňuje skúsenosti, odborné znalosti a predchádzajúce výsledky danej osoby. Menový úrad Singapuru má takisto právomoc požadovať odvolanie generálneho riaditeľa, riaditeľov alebo iných úradníkov ratingových agentúr, ak sa domnieva, že tieto osoby si neplnia svoje povinnosti, napríklad pokiaľ ide o konflikty záujmov, revíznu funkciu a funkciu dodržiavania súladu. V singapurskom právnom rámci a rámci dohľadu existujú rozsiahle opatrenia v oblasti zisťovania, odstraňovania, riešenia a zverejňovania skutočných alebo potenciálnych konfliktov záujmov. Tento rámec takisto ukladá ratingovým agentúram povinnosť zriadiť dôslednú a formálnu revíznu funkciu na preskúmavanie ratingových metodík a obsahuje niekoľko organizačných požiadaviek na zabezpečenie dodržiavania platných predpisov a pravidiel, ako aj požiadaviek na zverejňovanie informácií, ako napríklad informácií, ktoré sa musia zverejniť pri vydávaní úverových ratingov, a výročného zverejňovania informácií týkajúcich sa činností úverovej agentúry. Právny rámec a rámec dohľadu Singapuru by mal preto dosiahnuť rovnaké výsledky ako nariadenie (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Poskytuje tak rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. Pokiaľ možno konštatovať, neexistuje žiadne právne ustanovenie splnomocňujúce Menový úrad Singapuru alebo akýkoľvek iný verejný orgán ovplyvňovať obsah úverových ratingov alebo metodík. Akákoľvek činnosť Menového úradu Singapuru spadajúca mimo jeho právomocí môže byť predmetom súdneho preskúmania.
            
         
               (7)
            
            
               Vzhľadom na skúmané faktory možno singapurský právny rámec a rámec dohľadu pre ratingové agentúry považovať za rámec spĺňajúci podmienky stanovené v článku 5 ods. 6 druhom pododseku nariadenia (ES) č. 1060/2009. Singapurský právny rámec a rámec dohľadu pre ratingové agentúry by sa preto mal považovať za rovnocenný s právnym rámcom a rámcom dohľadu ustanoveným nariadením (ES) č. 1060/2009. Komisia, ktorú bude informovať Európsky orgán pre cenné papiere a trhy, by mala naďalej monitorovať vývoj singapurského právneho rámca a rámca dohľadu pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Právny rámec a rámec dohľadu Singapuru pre ratingové agentúry sa na účely článku 5 nariadenia (ES) č. 1060/2009 považuje za rovnocenný s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).